To partier er fortid i byrådet i Aalborg, og Thomas Kastrup-Larsen er helt sikkert borgmester i fire år mere. Sådan ser det ud, efter stemmerne har fordelt sig i Aalborg Kommune kort efter klokken 00.30. Tallene viser, at Socialdemokratiet fik hele 48,7 procent af alle stemmer. Det oversættes til 17 mandater - et mere end hvad der skulle bruges for at få absolut flertal. Der er tale om en fremgang på 12,7 procent! Ud af byrådet ryger både SF, der i dag er repræsenteret ved Jens Toft Nielsen, og Liberal Alliance, der i dag er repræsenteret ved HP Beck. - Det er jo lidt en absurd situation, siger Jens Toft Nielsen fra SF i Aalborg med henvisning til valgforbundet og en stor borgmestereffekt, der betyder at Socialdemokraterne har suget stemmerne. Radikale går et mandat tilbage og får kun en repræsentant i byrådet, og tilbage går også Enhedslisten, der går 2,4 procentpoint tilbage til 6,4 procent af stemmerne. De vil fra 1. januar kun have to mandater i byrådet. Måden, hvorpå man fordeler rådmandsposter i en magistratsstyret kommune som Aalborg, betyder, at den borgerlige blok ovenpå Socialdemokratiets fantastiske valg står til at miste en rådmandspost.

Opsummering:
En fremgang på 12,4 procent til 48,7 procent af stemmerne giver Socialdemokratiet en storsejr i Aalborg.